Агенцијата за заштита на правото на слободен пристап до информациите од јавен карактер согласно член 109 став 4 и 5 од Законот за општата управна постапка („Службен весник на Република Македонија“ бр. 124/2015), а врз основа на член 27 и член 34 став (1) од Законот за слободен пристап до информации од јавен карактер („Службен весник на Република Северна Македонија“ бр. 101/2019) и Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр. 60/20), постапувајќи по Жалбите изјавени од С. Г. од Скопје, поднесени против Известување и Решение на Министерството за спорт, по предметот Барање за пристап до информации од јавен карактер, на 07.08.2025 година, го донесе следното

**Р Е Ш Е Н И Е**

1. Жалбите изјавени од С. Г. од Скопје, поднесени против Известување и Решение на Министерството за спорт бр.11-1465/5 од 25.11.2025 година, заведени во Агенцијата со бр.08-399 на 18.07.2025 година, 30.07.2025 година и 06.08.2025 година, по предметот Барање за пристап до информации од јавен карактер**, СЕ ОДБИВААТ како неосновани**.
2. **Решенијата** на Имателот на информации **бр.11-1465/5 од 25.07.2025 година и Решението бр.11-1465/7 од 05.08.2025 година СЕ ПОТВРДУВААТ.**

**О Б Р А З Л О Ж Е Н И Е**

С. Г., како што е наведено во Жалбата, на 03.07.2025 година поднел Барање за пристап до информации од јавен карактер до Министерството за спорт, со кое побарал по пошта или е-маил да му се достават фотокопија од следните информации:

„ 1. Правилник за репрезентација на Македонија во броење арх.бр.0202 од 16.03.2017 година.

2. Записник заведен во БФСМ под бр.52/0202 од 18.04.2024 година, од последно одржано редовно годишно Собрание на ден 18.04.2024 година.

3. Одлука за тренери на државни репрезентации број 19-1.0202 од 31.01.2025 година донесена од Управниот одбор на БФСМ.

4. Записник од одржана седница на Управниот одбор на БФСМ број 117/0202 од 15.11.2023 година

5. Доказ за обезбедени соодветни објекти (националните првенства во броење се одржуваат во соодветни спортски сали, договор за користење на содржините кои се наошаат во комплексот Спортски центар Борис Трајковски во Скопје Број 76/0203 од 30.05.2025 година).

6. Предлог годишна програма за користење на средства бр.127/0203 од 26.12.2024 година до органот на државната управа надлежен за работите од областа на спортот на 26.12.2024 година.

7. Извештаи бр.16/0202 од 11.03.2025 година, до одганот на државната управа надлежен за работите од областа на спортот на 11.03.2025 година за искористените средства во претходната година за доделените средства од Буџетот на Република Македонија.

8. Извештај бр.11/0203 од 31.01.2025 година, до одганот на државната управа надлежен за работите од областа на спортот на 11.03.2025 година за искористените средства од наменската жиро-сметка на 31.01.2025 година.“

Постапувајќи по ова Барање, Имателот на информации на 14.07.2025 година до Барателот му доставил Известување бр.11-1465/3, насловено до С. Г., со кое го известува Барателот на информации дека е постапено согласно член 18 од Законот за слободен пристап до информации од јавен карактер и неговото Барање за пристап до информации од јавен карактер е препратено до имателот на информации-Боречка федерација на Северна Македонија.

Незадоволен од наведеното Известување, Барателот на информации на 18.07.2025 година поднесе Жалба до Агенцијата, заведена во Агенцијата со бр.08-399. Во Жалбата е наведено: „Видно е дека Министерството за спорт без јасно, прецизно и недвосмислено да се повика врз основа на која одредба од законот за слободен пристап до информации од јавен карактер ја структуирала горенаведената текстуална содржина во Известување бр.11-1463/3 од 14.07.2025 година и со тоа не постапила согласно Законот за слободен пристап...и не ги доставила бараните информации од јавен карактер...“

Агенцијата со електронски допис бр. 08-399 од 18.07.2025 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации на 28.07.2025 година до Агенцијата преку електронска пошта достави Решение бр.11-1465/5 од 25.07.2025 година со кое го известува Барателот на информации дека неговото Барање е препратено до Боречка федерација на Северна Македонија, заведен во Агенцијата со бр.08-399.

Барателот на информации на 30.07.2025 година до Агенцијата по електронски пат повторно поднесе Жалба против Решението на Имателот на информации бр.11-1465/5 од 25.07.2025 година. Во Жалбата е наведено: „...Доколку Министерството за спорт извршило стручен и совесен надзор и донесело Решение со кое ќе ја задолжило Боречката Федерација на Северна Македонија на својата веб страна јавно и транспарентно да ги објави сите работни....немало да има потреба да се поднесува барање за пристап до информации од јавен карактер...“

Агенцијата со електронски допис бр. 08-399 од 30.07.2025 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации на 05.08.2025 година до Агенцијата преку електронска пошта достави Решение бр.11-1465/7 од 05.08.2025 година со исто образложение како и претходното Решение.

Незадоволен од наведеното Известување, Барателот на информации на 06.08.2025 година поднесе повторно Жалба до Агенцијата, заведена во Агенцијата со бр.08-399. Во Жалбата е наведено: „...Министерството за спорт го повредува член 16 од Уставот на Република Северна Македонија, како и одредбите од Законот за слободен пристап до информации од јавен карактер и Законот за прекршоците...“

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбите изјавени од Барателот на информацијата, истите ги **одби како неосновани**, **Решенијата на Имателот на информации ги потврди**, поради следното:

По разгледувањето на Барањето, Жалбите и Решенијата на Имателот на информации, Агенцијата констатира дека во конкрениот случај, Имателот на информации по Барањето за пристап до информации од јавен карактер од 03.07.2025 година постапил правилно и согласно одредбите на Законот за слободен пристап до информации од јавен карактер, со тоа што го известува Барателот на информации дека негото Барање за пристап до информации од јавен карактер е препратено согласно Законот за слободен пристап до информации од јавен карактер до друг имателот на информации – Боречка федерација за Северна Македонија.

Агенцијата му укажува на Барателот на информации дека согласно член 3 став 1 алинеја 2 од Законот за слободен пристап до информации од јавен карактер е утврдено: „информација од јавен карактер е информација во која било форма што **ја создал или со која располага** имателот на информацијата согласно со неговите надлежности“, што значи дека во конкретниот случај, Имателот на информации не е должен да создава нова информација за да го задоволи Барателот на информации во однос на неговото Барање.

Согласно член 18 став 1 од Законот за слободен пристап до информации од јавен карактер е утврдено: ако имателот на информации што го примил барањето не располага со бараната информација веднаш, а најдоцна во рок од три дена од денот на приемот на барањето, е должен да го препрати барањето до имателот на информации кој според содржината на барањето е имател на информацијата и за тоа да го извести барателот.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**

.